Gwneud Penderfyniadau mewn

Cynadleddau Amddiffyn Plant

|  |  |  |
| --- | --- | --- |
| Bwrdd Diogelu Cwm Taf | Dyddiad: Rhagfyr 2017 | Statws: Wedi'i gymeradwyo - C5  |
| Awdur: Grŵp Protocolau a Gweithdrefnau  | Fersiwn Blaenorol: Mawrth 2013 | Dyddiad Adolygu: Medi 2020 |

**Cyflwyniad a Bwriad**

Mae'r protocol yma yn darparu gwybodaeth i ymarferwyr sy'n mynychu Cynadleddau Amddiffyn Plant a beth sy'n cael ei ddisgwyl ganddyn nhw.

Mae'n darparu cyngor ac arweiniad mewn perthynas â gwneud penderfyniadau mewn Cynadleddau Amddiffyn Plant.

Mae'r protocol yma'n cynghori ar y broses ar gyfer cyflwyno sylwadau pe bai gweithiwyr proffesiynol neu deuluoedd sy'n mynychu'r gynhadledd yn dymuno naill ai godi pryderon neu wneud cwyn ffurfiol.

Dylech chi ddarllen y protocol yma ar y cyd â Gweithdrefnau Amddiffyn Plant Cymru Gyfan.

## Y Broses o wneud penderfyniadau mewn Cynadleddau Amddiffyn Plant

Yn dilyn cyflwyno a thrafod adroddiadau ysgrifenedig a llafar, a chyfraniad gan y teulu, bydd Cadeirydd y gynhadledd yn crynhoi'r wybodaeth. Mae rôl y Cadeirydd yn cynnwys rhoi'r ffeithiau sydd wedi cael eu cyflwyno mewn cyd-destun sy'n gallu cael ei lywio gan ymchwil, ac egluro'r ffactorau risg sy'n codi o'r wybodaeth. Yna bydd y Cadeirydd yn gofyn a yw aelodau'r gynhadledd yn teimlo bod hwn yn grynodeb cywir, cyn mynd ymlaen.

Yna bydd y Cadeirydd yn gofyn i aelodau'r gynhadledd gyflwyno eu barn am y risgiau, y cryfderau a'r anghenion yn seiliedig ar yr holl wybodaeth sydd wedi ei rhannu yn y gynhadledd.

Yna bydd y Cadeirydd yn gofyn i bob cynrychiolydd asiantaeth am eu penderfyniad ynghylch a yw pob plentyn yn wynebu perygl parhaus o niwed sylweddol ac felly os ydyn nhw angen Cynllun Gofal a Chymorth Amddiffyn Plant ac felly os dylai eu henw gael ei roi ar y Gofrestr Amddiffyn Plant.

O fewn Cwm Taf, er mwyn helpu i lywio'r broses o benderfynu a ddylai enw plentyn gael ei roi ar y Gofrestr Amddiffyn Plant neu pan fo dadgofrestru yn cael ei ystyried, dylai'r gweithiwr cymdeithasol a ddyrannwyd gwblhau'r Fframwaith Aml-asiantaeth sy'n Asesu Risg a bydd hyn yn cael ei rannu yn y gynhadledd.

Rhaid i'r holl weithwyr proffesiynol sy'n mynychu'r gynhadledd fod yn ymwybodol eu bod yn rhan o'r broses o wneud penderfyniadau ac na allan nhw osgoi eu cyfrifoldeb. Maen nhw i gyd yn gyfrifol am leisio eu barn broffesiynol ei hun .

Dylai'r penderfyniad adlewyrchu barn consensws y gynhadledd. ***Lle bynnag y bo modd, dylai aelodau'r gynhadledd anelu at farn consensws ynghylch a yw pob plentyn mewn perygl parhaus o niwed sylweddol ai peidio.***

Lle nad ydyn nhw'n gallu cyflawni consensws, dylai'r Cadeirydd geisio datrysiad e.e. trwy ail-grynhoi'r materion a hwyluso trafodaeth bellach.

Dim ond lle mae gwahaniaethau barn nad yw'n bosib eu datrys y dylai'r penderfyniad gael ei wneud drwy bleidlais. Caiff y person a enwebir neu'r person arweiniol o bob asiantaeth eu gofyn i bleidleisio ar gofrestriad. ***Dylid osgoi pleidleisio fel y cyfryw lle bo modd.***

Dylai'r bleidlais fod wedi'i seilio ar asiantaethau a/neu grwpiau proffesiynol nid unigolion, a restrir isod yn Rhan 2. Dylai'r Cadeirydd nodi'n glir y grwpiau proffesiynol perthnasol o fewn asiantaethau at ddibenion pleidleisio. Dylai staff uwch pob asiantaeth sy'n bresennol yn y gynhadledd gynorthwyo yn y broses yma a sicrhau bod grwpiau proffesiynol yn cael eu cadw i leiafswm. Efallai y bydd angen seibiant byr yn y gynhadledd er mwyn hwyluso hyn. Dylai fod gan bob asiantaeth drefniadau ar waith i sicrhau cysondeb yn y broses yma.

Y nod yw cyrraedd penderfyniad mwyafrifol. Bydd yr asiantaethau sydd wedi anghytuno â barn y mwyafrif yn cael eu rhestru yng nghofnod ysgrifenedig y gynhadledd.

Os yw'r bleidlais wedi'i rhannu 50/50, bydd gan y Cadeirydd y bleidlais fwrw ynglŷn ag oes gan y plentyn risg barhaus o niwed sylweddol ac angen Cynllun Gofal a Chymorth Amddiffyn Plant ac felly os dylid rhoi ei enw ar y Gofrestr Amddiffyn Plant.

Os yw'r Cadeirydd o'r farn bod y penderfyniad yn gosod y plentyn mewn risg, rhaid iddo nodi hyn yn y gynhadledd a chynnwys ei bryderon yn ei Grynodeb. Yn syth ar ôl y gynhadledd, rhaid iddo uwchgyfeirio ei bryder i'r uwch reolwr sy'n gyfrifol am amddiffyn plant. Mae gan y Cadeirydd yr opsiwn i fynd i'r afael ag unrhyw wahaniaethau proffesiynol, fel sydd gan unrhyw un o aelodau'r gynhadledd, lle maen nhw'n teimlo nad yw plentyn yn cael ei ddiogelu'n ddigonol. Mewn gwirionedd, mae gan bob gweithiwr proffesiynol ddyletswydd i ddilyn pryderon parhaus. (Cyfeiriwch at y Protocol ar gyfer Datrys Pryderon Diogelu Rhyngasiantaethol)

***Yn dilyn penderfyniad y Gynhadledd, mae'n hanfodol bod holl aelodau'r gynhadledd yn trafod ac yn cyfrannu at unrhyw Gynllun Gofal a Chymorth Amddiffyn Plant arfaethedig i fynd i'r afael â'r risgiau sydd wedi'u nodi.***

# Grwpiau Proffesiynol

Cytunodd Bwrdd Diogelu Cwm Taf ar yr enghreifftiau canlynol o grwpiau proffesiynol:

* Gwasanaethau Cymdeithasol Plant (gan gynnwys yr holl garfanau gwaith cymdeithasol, a'r holl wasanaethau sy'n cael eu rheoli'n uniongyrchol o fewn y Gwasanaethau Plant, e.e. maethu a gwasanaethau, Gwasanaeth Troseddau'r Ifanc, Carfan Integredig Cymorth i Deuluoedd).
* Gwasanaethau Iechyd Plant (gan gynnwys Pediatregydd, Ymwelydd Iechyd, Nyrs Ysgol, Nyrs Pediatrig - aciwt a chymunedol, Therapi Lleferydd, Nyrsys Arbenigol, Ffisiotherapydd, Nyrs Allgymorth Neo-Natal, CAMHS, Meddyg Teulu).
* Gwasanaethau Cymdeithasol i Oedolion (gan gynnwys yr holl garfannau gwaith cymdeithasol, a'r holl wasanaethau sy'n cael eu rheoli o fewn Gwasanaethau Oedolion, e.e. gwasanaethau lleoli oedolion, carfanau cymorth cymunedol, Gwasanaethau Integredig Rhondda ar gyfer Camddefnyddio Sylweddau).
* Gwasanaethau Iechyd i Oedolion (gan gynnwys Iechyd Meddwl, Gwasanaethau Anabledd Dysgu, Bydwreigiaeth, Meddyg Teulu, Gwasanaethau Camddefnyddio Sylweddau, Carfan Cyffuriau ac Alcohol Gymunedol).

(Noder os ydych chi'n rhan o garfan amlasiantaethol yna byddwch yn cael un bleidlais yn ôl y gwasanaeth rydych chi'n ei gynrychioli, e.e. gall Carfanau Iechyd Meddwl Cymunedol eistedd gyda Gwasanaethau Cymdeithasol i Oedolion neu Wasanaethau Iechyd)

* Heddlu; yn cynnwys PPU a Swyddogion Rhanbarthol
* Gwasanaethau Prawf
* Tai; (gan gynnwys cymorth tenantiaeth, neu Gymdeithasau Tai)
* Addysg; gan gynnwys ysgolion cynradd, ysgolion uwchradd, meithrinfeydd, y Gwasanaeth Mynychu'r Ysgol a Lles, Mynediad a Chynhwysiant (lle mae plant mewn teulu yn mynychu ysgolion gwahanol, pob ysgol i bleidleisio dros y plentyn penodol hwnnw)
* Darparwyr cyn-ysgol y Blynyddoedd Cynnar, gan gynnwys Dechrau'n Deg (ac eithrio ymwelwyr iechyd)
* Grwpiau gwirfoddol; gan gynnwys Cymorth i Ferched, Gweithredu dros Blant, Barnardo's, NSPCC (nid eiriolaeth), Homestart, Gwasanaethau Triniaeth ac Addysg Cyffuriau, Drugaid
* Unrhyw asiantaeth arall yn ôl disgresiwn y Cadeirydd

Dylai cofnod ysgrifenedig y gynhadledd adlewyrchu'r grwpiau proffesiynol wedi'u nodi, gan gynnwys sefyllfaoedd lle mae'r Cadeirydd yn gwneud y penderfyniad terfynol am grwpiau o'r fath, a'r rhesymeg dros y penderfyniad hwn. Bydd y cofnod ysgrifenedig hefyd yn cynnwys unrhyw wahaniaeth o safbwyntiau a gafodd eu mynegi yn y gynhadledd, gan gynnwys unrhyw bryderon a gafodd eu codi gan y Cadeirydd ynglŷn â diogelwch y penderfyniad.

**Mynychwyr Eraill**

Mae yna hefyd bobl sy'n mynychu Cynadleddau Amddiffyn Plant nad ydyn nhw'n rhan o'r broses o wneud penderfyniadau. Mae'r rhain yn cynnwys y canlynol:

* Rhieni,
* Plant a phobl ifainc,
* Aelodau o'r teulu neu bobl sydd yno yn y rôl o roi cefnogaeth i rieni,
* Eiriolwyr dros y plentyn,
* Cynrychiolwyr cyfreithiol y rhieni neu'r bobl ifainc,
* Staff AGGCC,
* CAFCASS,
* Rhieni maeth a chynhalwyr preswyl.

Dylid gofyn i rieni, plant, pobl ifainc ac aelodau'r teulu am eu barn ond y gweithwyr proffesiynol sy'n gyfrifol am wneud y penderfyniad terfynol.

Yn unol â Gweithdrefnau Amddiffyn Plant Cymru Gyfan, bydd y gynhadledd hefyd yn ystyried a fyddai Cynllun Gofal a Chymorth yn fwy priodol mewn amgylchiadau pan na ystyrir bod angen Cynllun Gofal a Chymorth Amddiffyn Plant.

Bydd pob gweithwyr proffesiynol ac asiantaethau sy'n cael eu gwahodd i fynychu cynhadledd yn cael eu gofyn i gyflwyno adroddiad yn unol â Gweithdrefnau Amddiffyn Plant Cymru Gyfan. Pan na all gweithiwr proffesiynol fynychu'r gynhadledd, dylai ef/hi gyflwyno adroddiad a dylai hyn gynnwys eu barn eu hunain o'r risgiau i'r plentyn, yn seiliedig ar eu gwybodaeth am y plentyn a'r teulu. Bydd cynrychiolydd o'r asiantaeth yn mynychu ar eu rhan i gyflwyno'u hadroddiad. Dylai'r Cadeirydd sicrhau bod y farn hon yn ffurfio rhan o'r drafodaeth yn y gynhadledd, gan gofio ei bod yn farn sy wedi'i ffurfio heb y budd o glywed cyfraniadau'r holl weithwyr proffesiynol eraill yn y gynhadledd.

# Materion Penodol

* Os mai dim ond un cynrychiolydd Ysgol sy'n bresennol a dim ond un plentyn yn y teulu sy'n mynychu eu hysgol, bydden nhw'n cael eu gofyn i gyfrannu at y broses o wneud penderfyniadau ar ran eu hasiantaeth mewn perthynas â'r holl blant a gaiff eu trafod yn y gynhadledd, yn seiliedig ar y ffaith eu bod wedi clywed yr holl wybodaeth berthnasol yn y gynhadledd.
* Mewn sefyllfaoedd lle mae grwpiau o frodyr a chwiorydd ac nid oes cytundeb, yna bydd pob plentyn yn cael ei ystyried ar wahân gyda'r grwpiau proffesiynol hynny sy'n ymwneud yn uniongyrchol â phlentyn unigol yn pleidleisio ar gofrestriad ar gyfer y plentyn hwnnw.
* Mae gan y Cadeirydd gyfrifoldeb dros sicrhau, os yw rhieni'n anghytuno â'r penderfyniad neu'n anhapus â'r dull y cynhaliwyd y gynhadledd, bod gwybodaeth am broses apelio/cwyno'r bwrdd diogelu yn cael ei rhoi iddyn nhw a bod ganddyn nhw'r opsiwn o apelio yn erbyn y penderfyniad. Bydd panel annibynnol yn ymdrin ag apeliadau ac mae ganddyn nhw'r dewis o ofyn i'r gynhadledd gael ei hailgynnull os yw'r apêl yn cael ei gadarnhau.